薔薇
作者：儲光羲
朝代：唐

paragraphs: 裊裊長數尋，青青不作林。
一莖獨秀當庭心，數枝分作滿庭陰。
春日遲遲欲將半，庭影離離正堪玩。
枝上鶯嬌不畏人，葉底蛾飛自相亂。
秦家女兒愛芳菲，畫眉相伴采葳蕤。
高處紅鬚欲就手，低邊綠刺已牽衣。
蒲萄架上朝光滿，楊柳園中暝鳥飛。
連袂踏歌從此去，風吹香氣逐人歸。